O rețea internațională formată din persoane cu vârste cuprinse între 12 și 47 de ani, care funcționa pe grupuri precum Telegram și Discord, își încuraja victimele (tineri între 8 și 21 de ani) să se automutileze, să comită crime și să distribuie videoclipuri sexuale cu minori, arată o investigație Recorder făcută în colaborare cu Der Spiegel și publicațiile americane Washington Post și Wired.
Într-unul dintre aceste grupuri era și adolescentul german care, în iulie 2022, a ucis o pensionară din Mediaș, Sibiu, în timp ce era într-un apel video pe Discord, filmând crima.
Rețeaua internațională este investigată în prezent de FBI, Interpol și Europol, iar în ultimii ani au fost făcute arestări și au fost deschise procese pentru infracțiuni precum pornografie infantilă, răpire, crimă și terorism.
Arestările și procesele privind această rețea au loc în țări precum SUA, România, Germania, Brazilia și Marea Britanie.
Conform informațiilor obținute de Recorder, doi dintre membrii organizației care au fost prinși de autorități sunt români: unul are 19 ani (și a fost condamnat pentru omor calificat și pornografie infantilă), iar celălalt 21 de ani (a fost condamnat pentru pornografie infantilă).
Una dintre victimele grupării internaționale spune că trebuia să facă tot ceea ce îi cereau aceștia, altfel era amenințată că mama sa va fi ucisă. Cerințele venite din partea celor care făceau parte din grupare erau diverse: automutilare, îndemnul de a ucide un câine sau o pisică și chiar îndemnul de a ucide o persoană.
Foto: Dreamstime.com